กรุงเทพมหานครและปริมณฑลมีปริมาณค่าฝุ่นละออง PM 2.5 ทรงตัวทุกพื้นที่ พร้อมยังดำเนินมาตรการอย่างต่อเนื่องเพื่อลดปริมาณฝุ่นละออง
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ (1 มี.ค.62) ภาพรวมคุณภาพอากาศอยู่ในระดับดีมากถึงคุณภาพปานกลาง โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 22 - 44 ไมโครกรัมต่อลูกบาศก์เมตร ซึ่งปริมาณฝุ่นละอองทรงตัวทุกพื้นที่ไม่เปลี่ยนแปลงมากนักจากเมื่อวานที่ผ่านมา (28 ก.พ.62) อยู่ในเกณฑ์มาตรฐาน เนื่องจากลมฝ่ายใต้ยังคงพัดปกคลุมพื้นที่มีกำลังปานกลางมีฝนและฝนฟ้าคะนอง ระดับเพดานการผกผันกลับของอุณหภูมิยังขยายสูง การลอยตัวและไหลเวียนของอากาศดี การสะสมของฝุ่นละอองมีน้อยบริเวณกรุงเทพมหานครและปริมณฑล ส่งผลดีต่อการกระจายตัวของฝุ่นละอองจะช่วยบรรเทาปัญหาฝุ่น PM2.5 และจากการดำเนินมาตรการป้องกันและลดปัญหาฝุ่นละอองของหน่วยงานต่างๆอย่างต่อเนื่อง ทำให้การเพิ่มขึ้นของ PM2.5 อยู่ในระดับที่ไม่สูงมากนัก         ทั้งนี้ คาดการณ์วันพรุ่งนี้ (2 มี.ค.62) จากโมเดลคาดการณ์ปริมาณฝุ่น PM2.5 ของ คพ. มีแนวโน้มเพิ่มขึ้น ซึ่งจากการดำเนินมาตรการป้องกันและลดปัญหาฝุ่นละอองของหน่วยงานต่างๆ อย่างเข้มงวด จะช่วยให้ปริมาณฝุ่นละอองลดลง        ทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญหาฝุ่นละออง PM 2.5 อย่างต่อเนื่องด้วยมาตรการเร่งด่วน เพื่อควบคุมปริมาณฝุ่นละออง PM2.5 ไม่ให้เกินค่ามาตรฐาน เช่น ตั้งจุดตรวจรถยนต์วัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร         สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com